Søren Gade (V), 2002-04-23:
Jeg vil gerne benytte lejligheden til at takke forespørgerne for denne forespørgselsdebat om regeringens holdning til og planer for udstykning af byggegrunde i skove og salg af statsskovene.
Det er nemlig helt på sin plads efter den megen debat og drøftelse herom, der har været i medierne gennem de sidste par måneder.
Som nyvalgt medlem af Folketinget og ordfører på bl.a. skovområdet er jeg glad for her i dag at få lejlighed til at diskutere Venstres skovpolitik.
Det har faktisk været spændende at læse, hvordan oppositionen fortolker Venstres skovpolitik, og nu får jeg chancen for at give Venstres officielle bidrag.
Lad mig starte med at slå helt fast over for fru Pernille Blach Hansen, at vi i Venstre ikke har aktuelle planer om at privatisere de danske statsskove, og vi har i Venstre heller ingen aktuelle planer om at udstykke store dele at statsskovene til privat byggeri.
Regeringen har netop i marts sendt skovprogrammet i høring, og det indeholder
heller ikke sådanne planer.
Imidlertid mener vi i Venstre, at skovloven trænger til en revision.
Vi behøver en mere fleksibel skovlov, og i Venstre mener vi, at en ny skovlov skal udarbejdes i samspil med befolkningen og skoverhvervet.
Her vil jeg gerne kvittere over for den tidligere miljøminister, der startede det faglige grundlag for skovprogrammet for 2 år siden med stor inddragelse af både borgere og forskellige organisationer og en efterfølgende konference og drøftelse i Skovrådet.
Der foreligger i dag et rigtigt godt grundlag for en ny skovpolitik.
Det ønsker vi i Venstre at bygge videre på, og derfor er vi i Venstre tilfredse med, at der ikke i regeringsoplægget til det nye skovprogram bliver foreslået fundamentale ændringer i målsætningerne for skovbruget. Jeg vil sige, at de målsætninger, vi taler om, er omstilling til naturnær skovdrift og bevarelse af skovens
værdier
, sikring af skovbruget som erhverv gennem etablering af bæredygtige økonomiske rammebetingelser, fastholdelse og udvikling af skov som et velfærdsgode, hvor befolkningen har gode muligheder for at bruge skoven, skabelse af mere skov og natur, dvs. en fordobling af skovarealet over 80 til 100 år, adgang til opdateret relevant viden som grundlag for skovpolitikken og fremmelse af bæredygtig skovdrift, såvel globalt som nationalt.
Jeg håber, at enigheden herom stadig er til stede, også her i Folketingssalen i dag.
Vi ønsker i Venstre, at det nye skovprogram skal understøtte skovbruget som erhverv.
Vi er meget bevidste om, at skovbruget i disse dage er økonomisk hårdt presset, og vi frygter selvsagt, at skoven til sidst kun bliver en tom kulisse.
Det er vigtigt, at det nye skovprogram kommer til at bygge på tillid og frivillighed, idet vi ønsker, at målene i skovprogrammet opnås gennem dialog, aftaler og oplysning samt ikke mindst vidensopbygningen mellem de offentlige myndigheder, statsskovene og de private skovejere, det være sig både de nuværende og forhåbentlig kommende ejere.
For at nå disse målsætninger bliver det primære virkemiddel som sagt skovloven.
Jeg ser frem til debatten i dag, og jeg føler mig overbevist om, at vi kan blive enige om følgende forslag til vedtagelse, som fremsættes på vegne af Venstre og Det Konservative Folkeparti:
Forslag til vedtagelse:
Folketinget noterer, at regeringens udspil til nationalt skovprogram, som tidligere oplyst, ikke indeholder planer om udstykning af byggegrunde i skove eller privatisering af statsskove.«